अंबाला में कांग्रेस नेताओं की फोटो पर कालिख पोती; जय श्री राम के नारे लिखे
Karnataka Congress Manifesto Controversy - Protest In Haryana Against Congress Leaders. कर्नाटक में कांग्रेस द्वारा बजरंग दल पर बैन करने के वादे पर हरियाणा में भी विवाद छिड़ गया है। अंबाला सिटी स्थित कांग्रेस भवन पर लगी कांग्रेस की महासचिव कुमारी सैलजा, कांग्रेस नेता एवं पार्षद मिथुन वर्मा
कर्नाटक में कांग्रेस द्वारा बजरंग दल पर बैन करने के वादे पर हरियाणा में भी विवाद छिड़ गया है। अंबाला सिटी स्थित कांग्रेस भवन पर लगी कांग्रेस की महासचिव कुमारी सैलजा, कांग्रेस नेता एवं पार्षद मिथुन वर्मा और देवेंद्र वर्मा की फोटो पर कालिख पोत दी है।
साथ ही भवन की दीवार पर बजरंग दल और जय श्री राम के नारे लिखे। उधर, सूचना मिलने के बाद पुलिस भी मौके पर पहुंच गई है। पुलिस मामले की जांच कर रही है।
कांग्रेस नेता मिथुन वर्मा ने कहा कि उनकी फोटो पर किसी शरारती तत्व द्वारा कालिख पोती गई है। साथ ही बजरंग दल अंबाला शहर और जय श्रीराम के नारे भी लिखे गए हैं। ऐसा पहली बार हुआ है कि अंबाला में माहौल खराब करने की कोशिश की जा रही है। कहा कि जो भी इस साजिश के पीछे है उनके खिलाफ पुलिस को शिकायत सौंपी दी है।
गृह मंत्री अनिल विज ने भी कांग्रेस पर बोला था हमला 
हरियाणा के गृह एवं स्वास्थ्य मंत्री अनिल विज ने बुधवार को ट्वीट करके कांग्रेस पर हमला बोला था। अनिल विज ने लिखा- पहले कांग्रेस ने राम मंदिर निर्माण में अड़चनें डाल कर श्रीराम जी की नाराजगी मोल ली थी तो कांग्रेस अपने पैरों पर खड़ा होने लायक नहीं बची थी। अब कांग्रेस ने हनुमान जी से पंगा लिया है तो निशित है श्री हनुमान जी कांग्रेस की लंका जला कर खाक कर देंगे।
कांग्रेस ने अपने चुनावी घोषणा पत्र में ये लिखा 
कर्नाटक में कांग्रेस द्वारा अपने चुनावी घोषणा पत्र में बजरंग दल पर प्रतिबंध लगाने का वादा किया गया है। कांग्रेस ने अपने मेनिफेस्टो में कहा है कि कांग्रेस जाति और धर्म के आधार पर समुदायों के बीच नफरत फैलाने वाले संगठनों के खिलाफ ठोस और निर्णायक कार्रवाई करने को प्रतिबद्ध है।
हमारा मानना है कि कानून और संविधान पवित्र है। कोई व्यक्ति या बजरंग दल, PFI और नफरत एवं शत्रुता फैलाने वाले दूसरे संगठन, चाहे वह बहुसंख्यकों के बीच के हों या अल्पसंख्यकों के बीच के हों, वे कानून और संविधान का उल्लंघन नहीं कर सकते। हम ऐसे संगठनों पर कानून के तहत प्रतिबंध लगाने समेत निर्णायक कार्रवाई करेंगे।